AN COIMISIÚN EORPACH An Bhruiséil,10.8.2022 COM(2022) 393 final TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE maidir le láimhseáil cothromais contrapháirtithe lárnacha san uirlis díluachála agus chomhshó faoi Rialachán (AE) 2021/23



TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE maidir le láimhseáil cothromais contrapháirtithe lárnacha san uirlis díluachála agus chomhshó faoi Rialachán (AE) 2021/23 1. Réamhrá Leis an gceathrú fomhír dʼAirteagal 96 de Rialachán (AE) 2021/23 maidir le creat le haghaidh téarnamh agus réiteach contrapháirtithe lárnacha (CPL-RRR), tugtar sainordú don Choimisiún tuarascáil a chur faoi bhráid Pharlaimint na hEorpa agus na Comhairle faoin 31 Nollaig 2021 maidir le cur i bhfeidhm Airteagail 27(7) den CPL-RRR. Iarrtar ar an gCoimisiún measúnú an bhfuil gá le haon leasuithe breise i ndáil leis an uirlis díluachála agus chomhshó a chur i bhfeidhm i gcás réitigh comhpháirtithe lárnacha (CPLanna) i gcomhar le huirlisí réitigh eile a mbeadh caillteanais airgeadais le híoc ag comhaltaí imréitigh mar thoradh orthu. Léirigh suaitheadh margaidh le déanaí gur chuir Rialachán (AE) Uimh. 648/2012 maidir le díorthaigh thar an g, contrapháirtithe lárnacha agus stórtha trádála (EMIR) le hathléimneacht mhéadaithe contrapháirtithe lárnacha agus margaí airgeadais i gcoitinne i gcoinne na rioscaí iomadúla a phróiseáiltear agus a chomhchruinnítear in CPLanna. I bhfianaise an tionchair mhóir ar chobhsaíocht airgeadais a bheadh ag anás airgeadais nó ag cliseadh CPL, áfach, leis an CLP-RRR méadófar ullmhacht na gcontrapháirtithe lárnacha agus na n‑údarás poiblí i leith cásanna tromchúiseacha den sórt sin. Cuimsítear sa tuarascáil seo obair chríochnaithe agus leanúnach an Bhoird um Chobhsaíocht Airgeadais (FSB) agus ionchur ó bhaill Ghrúpa Bainistíochta Géarchéime as CPLanna den Aontas Eorpaigh. Cuirtear seasaimh ó pháirtithe leasmhara tionscail san áireamh sa mheasúnú chomh maith. 2. Cad iad na huirlisí réitigh? Tá an uirlis díluachála agus chomhshó ar cheann de na ceithre uirlis réitigh a thairgtear sa CPL-RRR dʼúdaráis réitigh lena áirithiú go mbainfear cuspóirí réitigh amach. Áirítear leis na cuspóirí sin: -leanúnachas fheidhmeanna criticiúla an CPL agus naisc le bonneagair eile an mhargaidh airgeadais a áirithiú; -drochthionchar suntasach ar chóras airgeadais AE a sheachaint; -cistí poiblí a chosaint trí spleáchas ar an tacaíocht airgeadais phoiblí urghnách agus riosca ionchasach caillteanas do cháiníocóirí a íoslaghdú. Is iad na trí uirlis réitigh eile an uirlis leithdháilte suíomhanna agus an uirlis leithdháilte caillteanas, an uirlis díolta gnó agus an uirlis CPL idirlinne. Is féidir an uirlis leithdháilte suíomhanna agus an uirlis leithdháilte caillteanas a úsáid chun conarthaí a fhoirceannadh, luach aon ghnóthachan atá iníoctha ag an CPL do chomhaltaí imréitigh neamh‑mhainneachtana a laghdú, agus chun glaonna ar airgead tirim i gcomhair réitigh a dhéanamh. Éilítear le glaonna ar airgead tirim ar chomhaltaí imréitigh neamh‑mhainneachtana ranníocaíocht airgid thirim a dhéanamh leis an CPL. Is féidir an uirlis díolta gnó a úsáid chun ionstraimí úinéireachta arna n‑eisiúint ag CPL nó aon sócmhainní, oibleagáid maidir le cearta nó dliteanais de chuid an CPL a aistriú, gan toiliú ó scairshealbhóirí nó ó aon tríú páirtí chuig ceannaitheoir. Féadfar an uirlis CPL idirlinne a úsáid chun ionstraimí úinéireachta arna n‑eisiúint ag CPL nó aon sócmhainní, oibleagáid maidir le cearta nó dliteanais de chuid an CPL a aistriú chuig CPL idirlinne, gan toiliú ó scairshealbhóirí nó ó aon tríú páirtí. Is duine dlítheanach é CPL idirlinne a rialaíonn an t‑údarás réitigh agus atá faoi úinéireacht iomlán nó pháirteach údaráis phoiblí. Is féidir an uirlis díluachála agus chomhshó a úsáid chun ionstraimí úinéireachta, ionstraimí fiachais agus dliteanais neamhurraithe eile a dhíluacháil agus a chomhshó. Tá dliteanais áirithe eisiata ó raon feidhme na huirlise seo, lena n‑áirítear dliteanais i leith fostaithe, creidiúnaithe tráchtála nó trádála, CPLanna eile, bainc cheannais, agus éarlaisí tosaigh. Mar thoradh ar an díluacháil ionsúitear caillteanais a thabhaigh an CPL agus ansin athchaipitlíonn an comhshó an CPL. Áirithítear leis sin go ndéanfar na ceanglais chaipitil – de réir Rialacháin (AE) Uimh. 648/2012 maidir le díorthaigh thar an gcuntar, contrapháirtithe lárnacha agus stórtha trádála (EMIR) – a chomhlíonadh arís. 3. Cad a éilítear faoi Airteagal 27(7) de CPL-RRR? Faoi Airteagal 27(7) de CPL-RRR, ní mór don údarás réitigh aon ionstraim úinéireachta, ionstraim fiachais agus dliteanais neamhurraithe eile a dhíluacháil agus a chomhshó díreach sula gcuirfear uirlis réitigh eile i bhfeidhm nó le linn uirlis réitigh eile a chur i bhfeidhm. Níl gá leis sin má chuirtear seicheamh difriúil i bhfeidhm lena laghdófaí na diallta ó phrionsabal "creidiúnaí ar bith níos measa as" (NCWO) agus lena mbainfidh na cuspóirí réitigh amach ar bhealach níos fearr. Is cosaint é an prionsabal NCWO dá bhforáiltear faoi Airteagal 60 de CCP‑RTR. Áirithítear leis nach dtabhóidh scairshealbhóirí, comhaltaí imréitigh agus creidiúnaithe eile caillteanais níos mó i gcás réitigh ná mar a thabhóidís dá bhfoirceannfaí an CPL faoi ghnáth‑imeachtaí dócmhainneachta, i ndiaidh chur i bhfeidhm iomlán na n‑oibleagáidí conarthacha is infheidhme agus socruithe eile ina rialacha oibriúcháin (“cás frithfhíorasach NCWO”). Baintear é sin amach a bhuí le luacháil neamhspleách lena gcuirtear an láimhseáil iarbhír a fuarthas i gcás réitigh i gcomparáid lena láimhseáil hipitéiseach i gcás dócmhainneachta. Má léirítear leis an luacháil sin go raibh ar chreidiúnaithe caillteanais níos mó a thabhú, beidh siad i dteideal íocaíocht den difríocht a fháil. Tá caighdeáin theicniúla rialála á bhforbairt faoi láthair ag an Údarás Eorpach um Urrúis agus Margaí chun an mhodheolaíocht chun an luacháil a dhéanamh a shonrú tuilleadh.

Mínítear i Réamhaithris 96 de CPL-RRR gur cheart do shealbhóirí cothromais CLP caillteanais a iompar, i gcás réitigh, ar dtús ar bhealach a íoslaghdaíonn an riosca go mbeidh agóidí dhlíthiúla ann faoin bprionsabal NCWO. Ag tagairt dʼobair leanúnach sna comhlachtaí idirnáisiúnta um shocrú caighdeán (féach i Roinn 4), dʼiarr Parlaimint na hEorpa agus an Chomhairle ar an gCoimisiún athbhreithniú a dhéanamh ar an dóigh a gcuirtear na rialacha maidir le díluacháil cothromais i bhfeidhm i ndiaidh an obair sin a thabhairt chun críche. Dá bhrí sin, is é raon feidhme na tuarascála seo láimhseáil cothromais CLPanna i gcás réitigh agus a idirghníomhú le cás frithfhíorasach NCWO. In Airteagal 27(7) de CPL-RRR glactar leis gur cheart go n‑iompróidh cothromas CPL caillteanais ar dtús agus go n‑iompróidh sé caillteanas go hiomlán i gcás réitigh. Ní gá go mbeadh an t‑ord/an chascáid maidir le caillteanais a fhorchur, áfach, i gcomhréir leis an ngnáth‑ordlathas creidiúnaithe i gcás dócmhainneachta. Is é an chúis leis sin nach mbíonn cothromas neamhchosanta ach ar chaillteanais suas le méid na chéad infheistíochta a dhéantar (Airteagal 45(4) de EMIR agus Airteagal 35 de Rialachán Tarmligthe (AE) Uimh. 153/2013 ón gCoimisiún) agus, amach anseo, an dara infheistíocht a dhéantar (Airteagal 9(14) de CPL‑RRR). Leithdháilfear a bhfuil fágtha de na caillteanais ar chomhaltaí imréitigh. Is é sin an cás i ndiaidh teagmhas mainneachtana agus, i roinnt contrapháirtithe lárnacha agus go pointe áirithe, i ndiaidh teagmhas neamh‑mhainneachtana. Ina theannta sin, áirítear sa chás frithfhíorasach NCWO in CPL-RRR cur i bhfeidhm iomlán na n‑oibleagáidí conarthacha agus socruithe eile i rialacha oibriúcháin an CPL chun críocha luachála. Dá bhrí sin, ag brath ar cé acu a iompraíonn nó nach n‑iompraíonn cothromas caillteanais i rialacha oibriúcháin CPL agus ar an dlí náisiúnta dócmhainneachta, dʼfhéadfadh an sásra sin a bheith ina chúis le cás inar féidir le scairshealbhóirí a mhaíomh nach mbeadh tionchar aige sin orthu lasmuigh den chás réitigh. Dʼfhéadfadh sé sin a bheith amhlaidh go háirithe dá gcuirfí an CPL faoi réiteach sula gcuirfí an plean téarnaimh i bhfeidhm go hiomlán chun na cuspóirí réitigh a bhaint amach. 4. Obair leanúnach idirnáisiúnta Tá an taithí phraiticiúil ar phleanáil réitigh san Aontas Eorpach fós teoranta, ós rud é nach mbeidh feidhm ag rialacha pleanála réitigh CPL-RRR ach ó mhí Lúnasa 2022 i leith. Dʼfhoilsigh an Bord um Chobhsaíocht Airgeadais (FSB) treoirdhoiciméid maidir leis an tsaincheist sin, áfach, (féach Roinn 4(a) thíos). Tá a gcuid tuairimí roinnte ag páirtithe leasmhara príobháideacha agus ag comhlachtaí comhair freisin. I measc na gcomhlachtaí sin tá an Comhlachas Eorpach um Thithe Imréitigh CPLanna (EACH), CCP12 (an comhlachas domhanda do CPLanna) agus an Comhlachas Idirnáisiúnta um Babhtálacha agus Díorthaigh (ISDA). Ina theannta sin, fuair baill de Ghrúpaí Bainistíochta Géarchéime taithí phraiticiúil theoranta. Is grúpaí iad seo a bunaíodh, i gcomhréir le gné 8 de Phríomhthréithe Córas Réitigh Éifeachtach dʼInstitiúidí Airgeadais de chuid FSB, do CPLanna a bhfuil tábhacht shistéamach leo i níos mó ná dlínse amháin. Tá sé de chúram ar na Grúpaí Bainistíochta Géarchéime pleanáil réitigh agus measúnuithe inréiteachta idir údaráis réitigh bhaile agus údaráis réitigh óstaigh a chomhordú. a Obair le FSB Dʼeisigh FSB a Phríomhthréithe Córas Réitigh Éifeachtachs dʼInstitiúidí Airgeadais i mí Dheireadh Fómhair 2014 trína leathnú le hiarscríbhinn ina ndéileáltar go sonrach le bonneagair an mhargaidh airgeadais. Sa tuarascáil seo, sonraíonn FSB gur cheart cumhachtaí réitigh a fheidhmiú de réir ordlathas na n‑éileamh agus gur cheart go n‑iompraíonn cothromas na caillteanais ar dtús i gcás réitigh. Dʼfhoilsigh FSB a Threoir maidir le Réiteach agus Pleanáil Réitigh na gContrapháirtithe Lárnach in 2017. Sa tuarascáil seo, míníonn FSB gur cheart go n‑iompródh cothromas an úinéara sa CPL caillteanais i gcás réitigh mura ndearnadh é a dhíluacháil fós (i gcomhréir le rialacha agus socruithe conarthacha an CPL). Maidir le caillteanais mainneachtana, ba cheart go ndéanfaí caillteanais a iompar go hiomlán leis an gcothromas agus ba cheart go mbeadh sé soiléir agus trédhearcach, agus déanfar é a dhíluacháil ag an bpointe sin. Maidir le caillteanais neamh‑mhainneachtana, ba cheart go ndéanfaí iad a iompar leis an gcothromas tráth nach déanaí ná an pointe ar baineadh triail as gach socrú leithdháilte caillteanas infheidhme atá ar fáil faoi rialacha agus socruithe an CPL maidir le caillteanais neamh‑mhainneachtana. Thairis sin, ba cheart cothromas a dhíluacháil sula leithdháilfear caillteanais ar chreidiúnaithe, i gcomhréir leis an ordlathas creidiúnaithe faoin reachtaíocht is infheidhme. Dʼeisigh FSB a Threoir maidir le hAcmhainní Airgeadais chun tacú le Réiteach CPLanna agus maidir le Láimhseáil Cothromais CPLanna i Mí na Samhna 2020. Soiléirítear sa tuarascáil, ag brath ar shocruithe conarthacha an CPL agus ar an dlí náisiúnta dócmhainneachta, go bhféadfadh gníomhaíochtaí i gcás réitigh ina bhfuil cothromas an CPL neamhchosanta ar chaillteanais mainneachtana nó neamh‑mhainneachtana níos mó ná mar a dhéanfaí i gcás leachtaithe faoin gcóras dócmhainneachta is infheidhme sa dlínse, bunaithe ar an láimhseáil a fuarthas faoin gcás frithfhíorasach, go bhféadfaidís cur ar chumas sealbhóirí cothromais éilimh NCWO a ardú. Dʼfhéadfadh toradh a bheith ann dá bharr sin nach bhfuil i gcomhréir leis an bprionsabal eile na Príomhthréithe go ndéanfaí caillteanais a iompar go hiomlán leis an gcothromas i gcás réitigh. Dʼfhéadfadh imní faoi ghuais mhorálta a bheith ag baint leis sin freisin dá dtabharfaí cead do shealbhóirí cothromais a leas cothromais a choinneáil in CPL tar éis an réitigh agus,san am céanna, dá mbeadh ar rannpháirtithe caillteannais a sheasamh. Agus leas á bhaint as na Príomhthréithe agus as an treoir a luaitear thuas, sonraíonn FSB gur cheart don údarás réitigh measúnú a dhéanamh ar an tionchar a bhíonn ag aon teorainneacha ar an méid cothromais CPL a bhíonn neamhchosanta ar chaillteanais ar a chumas beart iomchuí a dhéanamh chun an dóigh a láimhseáiltear cothromas CPL a bhfuiltear ag súil leis a fháil. Ag céim na pleanála réitigh, ba cheart don údarás réitigh saincheisteanna amhail na cinn seo a leanas a thuiscint: -láimhseáil cothromais faoi na socruithe téarnaimh atá ann cheana agus sa chascáid mhainneachtana; -a mhéid a bheadh cothromas neamhchosanta ar chaillteanais leachtaithe faoin gcóras dócmhainneachta is infheidhme, bunaithe ar an láimhseáil a fuarthas faoin gcás frithfhíorasasch; -Coimircí NCWO, lena n‑áirítear éilimh ionchasacha ó scairshealbhóirí. Bunaithe ar an measúnú sin, féadfaidh an t‑údarás réitigh roghanna éagsúla a shainaithint chun cuidiú lena áirithiú go mbeidh caillteanais ag cothromas le linn réiteach iarbhír, lena n‑áirítear: -socruithe maidir le leithdháileadh caillteanais conarthach a athrú; -díluacháil iomlán nó pháirteach ar chothromas CPLanna; -oibríochtaí (sócmhainní) criticiúla CPLanna agus dliteanais áirithe a aistriú chuig eintiteas idirlinne agus an CPL iarmharach a chur faoi leachtú/faoi ghlacadóireacht; -an úinéireacht atá ann cheana a laghdú trí chaipiteal nua a thiomsú trí scaireanna nua a chomhshó nó a eisiúint. Ba cheart do na húdaráis ábhartha aghaidh a thabhairt ansin ar na dúshláin a bhaineann le cothromas CPL a chaithfidh caillteanais réitigh a sheasamh go hiomlán i gcás réitigh. Dʼfhéadfadh sé go mbeadh sé i gceist leis sin go gceanglódh an t‑údarás ar CPLanna a struchtúir chaipitil, a rialacha nó a ndoiciméid rialachais eile a leasú ionas go gcuirfí creidiúnaithe eile roimh scairshealbhóirí nó go socrófaí an pointe ag a n‑ionpróidh cothromas caillteanais i dtéarmaí atá infhorfheidhmithe le dlí, faoin gcoinníoll go mbeidh na cumhachtaí ábhartha ag údaráis bhaile. Féadfaidh an t‑údarás athruithe ar dhlíthe náisiúnta is infheidhme, ar rialacháin nó ar chumhachtaí na n‑údarás maoirseachta, maoirsithe nó réitigh a shainaithint nó a mholadh a chuideodh leis na cuspóirí réitigh a bhaint amach nó le teorainn a chur leis an acmhainn le haghaidh éilimh NCWO. Mura bhfuil athruithe den sórt sin cuimsithe i gcreat na dlínse, áfach, dʼfhéadfadh sé go mbeadh ar na húdaráis ábhartha an méid seo a leanas a dhéanamh:

-glacadh le haon teorainneacha ar chothromas CPLanna a bhfuil caillteanais á seasamh go hiomlán acu; -ráiteas a chur sa phróiseas measúnaithe inréiteachta maidir lena réasúnaíocht i ndáil le glacadh le teorainneacha den sórt sin (a bhféadfadh easpa údarás dlíthiúil a bheith i gceist leis); -roghanna malartacha a shainaithint chun toradh eacnamaíoch chomh comhchosúil agus is féidir a bhaint amach lena áirithiú go seasfaidh cothromas caillteanais i réiteach iarbhír (ag brath ar an gcreat náisiúnta is infheidhme). I ndiaidh na mbreithnithe sin, molann FSB go ndéanfadh an t‑údarás réitigh anailís freisin ar an dóigh a bhféadfadh an láimhseáil ionchasach seo maidir le cothromas CCP dul i bhfeidhm orthu seo a leanas (i measc nithe eile): -dreasachtaí bainistithe CPL; -geallsealbhóirí chun tacú leis an téarnamh agus réiteach a sheachaint; -cliaint; -seirbhísí criticiúla, samhlacha gnó agus struchtúir dhlíthiúla an CPL. Sa chomhairliúchán ar Threoir maidir le hAcmhainní Airgeadais FSB, chuir CPL12 in iúl go bhféadfaí an bonn a bhaint den struchtúr dreasachtaí atá i bhfeidhm lena gcuirtear próisis rathúla bainistíochta agus téarnaimh réamhshocraithe chun cinn dá ndéanfaí láimhseáil cothromais an CPL a choigeartú de réir mholtaí na treorach. Dʼaontaigh EACH sa chomhairliúchán céanna sin leis an gcuspóir beartais nach gcuirtear na húdaráis réitigh faoi bhac le cosaint NCWO. Dʼfhoilsigh ISDA páipéar Imréiteach a Chosaint: An Gá le Creat Cuimsitheach maidir le Téarnamh agus Réiteach CPLanna i Meán Fómhair 2017. Sa tuarascáil seo, sonraíonn ISDA go bhfuil an obair ar úsáid an chothromais i réiteach CPLanna fós ar siúl agus luaitear roinnt príomhphointí atá le breithniú. Áirítear orthu sin an méid atá i gceist i ndáiríre le leithdháileadh na gcaillteanas cothromais faoin straitéis réitigh is infheidhme agus cé a bheadh ina úinéir nó ina húinéir ar an CPL a luaithe a dhéanfaí an cothromas a dhíluacháil. Dʼfhoilsigh FSB a Thuarascáil Réitigh 2021ʼ i mí na Samhna 2021 freisin . Tuairiscítear inti gur thosaigh 8 gcinn as na 13 CMG bunaithe, ach nár chríochnaigh siad, plé a dhéanamh ar láimhseáil an chothromais i dtéarnamh agus i leachtú sna cásanna caillteanais mainneachtana hipitéiseacha a sainaithníodh agus 7 gcinn sna cásanna caillteanais neamh‑mhainneachtana hipitéiseacha a sainaithníodh. Mínítear sa tuarascáil freisin go leanfaidh FSB le fianaise a bhailiú agus anailís a dhéanamh ar úsáid, ar chomhdhéanamh agus ar mhéid acmhainní airgeadais an CPL i dtéarnamh agus i réiteach i gcásanna caillteanais mainneachtana agus neamh‑mhainneachtana. Faoi dheireadh 2022, cuirfidh FSB tuarascáil stádais isteach . b. Taithí na gcomhaltaí de na Grúpaí Bainistíochta Géarchéime Dʼiarr an Coimisiún ar bhaill AE de na CMGanna aiseolas a chur ar fáil faoina n‑eispéiris tosaigh ar na saincheisteanna sin. De réir an aiseolais ghinearálta a fuarthas ó na húdaráis, tá tuilleadh anailíse de dhíth agus déanfar dlúthfhaireachán ar fhorbairtí nuair a thiocfaidh an CPL-RRR i bhfeidhm go hiomlán. Dá bhrí sin tá raon feidhme agus mionsonraí an aiseolais teoranta faoi láthair, agus bʼfhéidir nach léiríonn sé na saincheisteanna ábhartha go léir a dʼfhéadfadh teacht chun cinn i bpleanáil réitigh amach anseo. Rinneadh na pointí thíos. De réir bhaill AE, ní dhéantar socruithe sonracha maidir le CPLanna leis an gcreat dócmhainneachta atá i bhfeidhm faoi láthair. Ina theannta sin, is féidir nach bhfuil an chascáid mhainneachtana, i gcás caillteanais mhainneachtana, ailínithe leis an ordlathas creidiúnaithe atá á réiteach. Chun an tsaincheist sin a mhaolú, leagtar amach in Airteagal 62 den CPL-RRR gur cheart cur i bhfeidhm iomlán oibleagáidí conarthacha nó socruithe eile i rialacha oibriúcháin CPLanna a chur san áireamh chun cás frithfhíorasach NCWO a ríomh. Is é réamh‑mheasúnú na mball eile gur cosúil go n‑iompraíonn an cothromas na cailltanais go hiomlán gan cosaintí NCWO a shárú nó go bhfuil an riosca a bhaineann le héilimh NCWO teoranta ós rud é go meastar go bhfuil luach na seirbhísí leanúnacha, trí uirlisí réitigh a chur i bhfeidhm, níos airde ná na caillteanais fhéideartha. Rinneadh an pointe freisin go bhfuil straitéisí réitigh a bhraitheann ar rannpháirtíocht láidir na mball imréitigh an‑oiriúnach chun nach mbrisfear cás frithfhíorasach an NCWO. Tugadh le fios freisin, chomh maith leis an CPL-RRR a bheidh infheidhme go luath, go leanfar leis an obair in CMGanna ar an ábhar seo in 2022 de réir na moltaí a rinneadh i dTuarascáil Réitigh 2021 FSB. 5. Measúnú an Choimisiúin Chun cinneadh a dhéanamh maidir le leasuithe a dʼfhéadfaí a dhéanamh ar an uirlis díluachála agus chomhshó agus ar Airteagal 27(7) CPL-RRR, ní mór don Choimisiún an méid seo a leanas a chur san áireamh: -láimhseáil cothromais i rialacha reatha agus i socruithe conarthacha an CPL; -an straitéis réitigh atá beartaithe ag údaráis réitigh arna leagan síos le linn chéim phleanála an réitigh ullmhúcháin;